יאיר ברקת

יאיר בָּרְקַת (נולד ב- 3 ביוני 1970) הוא קצין במילואים בדרגת תת-אלוף. שימש קצין משטרה צבאית ראשי, מפקד חטיבת החילוץ, מפקד מחוז מרכז בפיקוד העורף ומפקד חטיבת שגיא.

ביוגרפיה 
ברקת התגייס לצה"ל בשנת 1988, ושובץ בחטיבת גבעתי. שירת כלוחם בפלחה"ן גבעתי, והשתתף בלחימה בדרום לבנון. לאחר קורס קציני חי"ר עבר לחטיבת הנח"ל ומונה למפקד מחלקה. לאחר מכן שימש כמפקד פלוגה בגדוד 932. בשנת 1995 מונה למפקד פלחה"ן נח"ל. בשנת 1996, נהרגו חמישה מחיילי הפלוגה בהיתקלות עם מחבלי חזבאללה בסמוך למוצב דלעת ("אירוע בז"). בשלהי תפקידו נהרגו 20 מלוחמי הפלוגה באסון המסוקים. בשנת 1997 סיים את תפקידו, ועבר לשרת בנספחות צה"ל בארצות הברית.

בשנת 2003 הועלה לדרגת סא"ל ומונה למפקד גדוד 50, ושימש בתפקיד עד שנת 2005. בהמשך שימש כקצין המבצעים של פיקוד המרכז בין השנים 2005–2007. בשנת 2007 מונה למפקד בא"ח נח"ל, תפקיד בו שירת עד שנת 2009. לאחר מכן יצא ללימודים במב"ל. בשנת 2010 הועלה לדרגת אל"ם ומונה למפקד חטיבת שגיא, ושימש בתפקיד עד שנת 2012. בשנת 2012 עבר לפיקוד העורף ומונה למפקד מחוז מרכז של פיקוד העורף, תפקיד אותו מילא עד שנת 2015. ב-29 ביולי 2015 מונה למפקד חטיבת החילוץ, בסיום תפקידו ב-25 ביולי 2018 הועלה לדרגת תא"ל. ב-8 באוגוסט 2018 מונה לקצין משטרה צבאית ראשי, ושימש בתפקיד עד 9 באוגוסט 2021. בסיום תפקידו פרש מצה"ל. בשנת 2022 שימש במסגרת מילואים כראש מטה פיקוד העורף.

חיים אישיים 
ברקת נשוי ואב לשלושה. בעל תואר ראשון בלימודי המזרח התיכון מאוניברסיטת בר-אילן, ותואר שני במדעי המדינה מאוניברסיטת חיפה.

גלריה

קישורים חיצוניים 

 
 
מאמריו
 "הבנתי שצריך להמשיך לפעול": אל"ם יאיר ברקת, על אסון המסוקים, וואלה! NEWS, 18 באפריל 2018

הערות שוליים 

מפקדי גדודים בחטיבת הנח"ל
מפקדי חטיבת שגיא
מפקדי מחוז מרכז בפיקוד העורף
מפקדי חטיבת החילוץ וההצלה
קציני משטרה צבאית ראשיים
תתי-אלופים בצה"ל
בוגרי המכללה לביטחון לאומי
בוגרי אוניברסיטת בר-אילן
בוגרי אוניברסיטת חיפה
ישראלים שנולדו ב-1970